Program o pravima, jednakosti i građanstvu 2014.–2020. zamijenio je programe na snazi u programskom razdoblju 2007.–2013., i to program „Daphne III”, program „Temeljna prava i građanstvo” te program „Progress”.

Kao referentno razdoblje za privremenu evaluaciju uzima se prva polovina razdoblja provedbe Programa, od 2014. do sredine 2017. Evaluacijom su obuhvaćeni godišnji programi rada za 2014., 2015. i 2016. Uglavnom se analiziralo kako je program rada za 2017. zamišljen i strukturiran, ali ne i njegovo izvršenje.

U ovom se izvješću navode rezultati Programa postignuti do sredine programskog razdoblja te se raspravlja o kvalitativnim i kvantitativnim aspektima njegove provedbe, kako se zahtijeva na temelju članka 13. stavka 2. točke (b) Uredbe Europskog parlamenta i Vijeća o uspostavi programa o pravima, jednakosti i građanstvu za razdoblje 2014.–2020.

Program o pravima, jednakosti i građanstvu pokrenut je u posebno teškom razdoblju za EU, u vrijeme kad su učinci gospodarske krize doveli do općeg smanjenja resursa i financijskih sredstava dostupnih na nacionalnoj razini za socijalna pitanja i pitanja ljudskih prava. Od 2014. cilj je Programa daljnje razvijanje Europe prava i jednakosti u skladu sa strategijom Europa 2020.

Kad je riječ o ciljnim skupinama koje mogu imati koristi, izravno kao sudionici u aktivnostima Programa ili neizravno od njegove provedbe, mogu se spomenuti javna tijela, nevladine udruge i drugi istraživački subjekti koji rade na ostvarivanju ciljeva Programa. Ciljne su skupine i građani s obzirom na to da su ciljevi i inicijative Programa usmjereni na promicanje, zaštitu i učinkovito ostvarivanje jednakosti i prava osoba, osobito onih koji su žrtve diskriminacije, netolerancije ili nasilja, uključujući migrante i manjine.

Prava djece promiču se projektima usmjerenima na pravosuđe prilagođeno djeci i zaštitu ugrožene djece (to su primjerice djeca koja napuštaju sustav udomiteljske skrbi i djeca u sukobu sa zakonom), financiranjem aktivnosti osposobljavanja državnih službenika, nevladinih udruga i odvjetnika koji se bave tim pitanjima.

U okviru ovog posebnog cilja nastoji se unaprijediti osviještenost i ostvarivanje prava osoba s invaliditetom kako bi se smanjile prepreke njihovu punom sudjelovanju u društvu i ostvarivanju prava. To se uglavnom provodi dodjeljivanjem bespovratnih sredstava za poslovanje mrežama na europskoj razini koje zagovaraju prava osoba s invaliditetom i putem aktivnosti javne nabave usmjerenih na prikupljanje podataka, osposobljavanje i aktivnosti jačanja osviještenosti. U okviru godišnjeg programa rada za 2014. uvedena je iskaznica EU-a za osobe s invaliditetom kako bi se tim osobama olakšalo putovanje preko granica.

U razdoblju obuhvaćenom godišnjim programima rada za razdoblje 2014.–2016. financirano je 352 projekata. U prosjeku, udio projekata kojima su dodijeljena sredstva nakon prijave na poziv na podnošenje prijedloga u 2014. i 2015. kreće se od 7 % do 27 % za gotovo sve posebne ciljeve, što je prilično nizak postotak. Samo su u okviru cilja promicanja prava osoba s invaliditetom gotovo svim podnesenim zahtjevima dodijeljena bespovratna sredstva. Druga najviša stopa dodjele (gotovo 58 %) tijekom 2014. odnosi se na posebni cilj rodne ravnopravnosti.

Program neizravnije doprinosi ostvarivanju drugih posebnih ciljeva. To je slučaj s posebnim ciljem promicanja rodne ravnopravnosti u kojem se većina ciljeva vjerojatno neće postići jer su potrebne strukturne promjene na tržištu rada i u gospodarskim strukturama, što je izvan izravne sfere utjecaja Programa.

S druge strane, doprinos Programa vjerojatno će biti manje izravan u ostvarivanju ciljeva u vezi sa stopama zaposlenosti žena, zastupljenosti žena na višoj razini odlučivanja i stope zaposlenosti osoba s invaliditetom s obzirom na to da je za promjene u tim područjima potrebna veća strukturna promjena na tržištima rada i u gospodarskim strukturama koje su izvan izravnog područja utjecaja Programa. Međutim, u skladu s provedenom evaluacijom, Program o pravima, jednakosti i građanstvu igra važnu ulogu u potpori takvim strukturnim promjenama.

S obzirom na to da je napredak u rezultatima Programa do sada bio dobar, razumno je očekivati da se ostvaruje dobar napredak i prema ostvarenju općeg cilja Programa. Međutim, ključna je analitička poteškoća praćenje promjena u globalnim pokazateljima i pripisivanje tih promjena konkretnim intervencijama Programa.

Za opći cilj Programa (a to je „doprinijeti daljnjem razvoju područja u kojem se jednakost i prava osoba, kako su sadržani u UEU-u, UFEU-u, Povelji i u međunarodnim konvencijama o ljudskim pravima kojima je Unija pristupila, promiču, štite i učinkovito provode”) postavljeni su ciljevi na temelju pet pokazatelja.

Analiza učinkovitosti temelji se na kvalitativnoj ocjeni percepcije korisnika o isplativosti mjere jer ograničeni podaci dostupni u pogledu troškova i koristi intervencije Programa ne omogućuju primjenu standardnih kvantitativnih metodologija u procjeni troškova i koristi. Prema mišljenju većine korisnika i predstavnika država članica, troškovi Programa razmjerni su koristima ili ih premašuju. Uspješnost projekata u pogledu aktivnosti osposobljavanja premašila je očekivanja za nekoliko posebnih ciljeva. To vrijedi za posebni cilj sprječavanja nasilja nad djecom, mladima i ženama, što je posebno zanimljivo u kontekstu smanjenih nastalih rashoda (oko 60 % procijenjenog iznosa).

Visoka razina financijske provedbe Programa dodatan je pozitivan trend jer su podnositelji zahtjeva tražili i dobili nešto više financijskih sredstava u odnosu na svaki posebni cilj u razdoblju 2014.–2015. no u prethodnim programima.

Većina je korisnika iznijela mišljenje da su komunikacijske aktivnosti Komisije za promicanje Programa bile većinom uspješne te se stoga popularnost Programa povećala u usporedbi s prethodnim programima. Međutim, potrebno je i dalje raditi na tome da se dopre do svih potencijalnih podnositelja zahtjeva u svim državama članicama.

Kao ključni rezultat postignut u svim posebnim ciljevima ističu se poboljšane vještine i kompetencije stručnjaka. Drugo je važno postignuće Programa to da se rezultatima projekta ostvaruje promjena na svim razinama sustava, uključujući bolje alate, postupke, usluge i politike razvijene u svim posebnim ciljevima.

3.3. Relevantnost

Program je vrlo relevantan za potrebe svojih dionika i korisnika, npr. u smislu razvoja znanja, osposobljavanja, jačanja svijesti i strukturne potpore. Doista, dionici anketirani tijekom evaluacije vrlo su se pozitivno izrazili o relevantnosti mjera Programa za ispunjavanje njihovih potreba. Međutim, u evaluaciji su utvrđeni i određeni nedostaci u pogledu potreba nekih dionika i građana kojima bi se mogla pokloniti veća pozornost u okviru Programa, primjerice potrebama žena koje podliježu višestrukoj diskriminaciji (npr. migranti, osobe s invaliditetom i starije žene).

Potrebe utvrđene u vrijeme donošenja Programa i dalje su relevantne. Kako je pokazala evaluacija, vjerojatno je da nekoliko ciljeva povezanih osobito s rodnom ravnopravnosti ili pravima osoba s invaliditetom neće biti ostvareno jer je napredak spor.

Program je također dovoljno fleksibilan kako bi se mogle uključiti nove potrebe.

Kao dodatni pokazatelj relevantnosti Programa za trenutačne potrebe može se istaknuti povećanje potražnje za bespovratnim sredstvima u usporedbi s prethodnim programima, posebno u pogledu posebnih ciljeva koji se odnose na suzbijanje nasilja protiv djece, nediskriminaciju i borbu protiv rasizma.

3.4. Dosljednost, komplementarnost, sinergije

Korisnici su iznijeli mišljenje da Program ima visoku razinu unutarnje dosljednosti (između posebnih ciljeva i intervencija) te visoku razinu vanjske dosljednosti i komplementarnosti s drugim instrumentima, programima i djelovanjima EU-a.

U evaluaciji nisu utvrđena značajna preklapanja s drugim programima koje financira EU. Čini se da se time potvrđuje da su posebni ciljevi jednostavniji i jasnije definirani u odnosu na prethodne programe.

Nadalje, program je u velikoj mjeri dosljedan s međunarodno dogovorenim načelima, primjerice onima u Programu održivog razvoja do 2030.

Osim toga, gotovo 90 % korisnika smatra da je Program o pravima, jednakosti i građanstvu po svojim ciljevima i vrstama mjera općenito u skladu s nacionalnim politikama u istom području.

3.5. Dodana vrijednost EU-a

Svojstvena „europska” i transnacionalna dimenzija temelj je dodane vrijednosti EU-a koja se ostvaruje u okviru Programa. Da nije bilo aktivnosti u okviru Programa, prema mišljenju većine korisnika slični projekti ne bi bili provedeni ili mogući uz istu pokrivenost u pogledu korisnika i ciljnih skupina zbog nedostatka raspoloživih resursa na razini država članica. To je posebno važno za aktivnosti izobrazbe u području sprječavanja svih oblika nasilja i u području zaštite podataka. Slično tomu, bitno je da organizacije na razini EU-a financira EU s obzirom na to da bi bilo još teže doći do nacionalnih sredstava za transnacionalnu mrežu. Nadalje, prema mišljenju anketiranih dionika projekti koji se financiraju u okviru Programa kvalitetniji su i inovativniji od onih koji se financiraju na nacionalnoj razini. Budući da se u tim projektima može eksperimentirati s inovativnim pristupima, oni mogu poslužiti i kao sredstvo kojim se nacionalnim vladama demonstriraju koristi od poduzetih aktivnosti. Primjerice, kad je riječ o programima u školama za sprječavanje vršnjačkog nasilja, ne bi se primjenjivale inovativne metode poput onih koje uključuju i počinitelje i žrtve, a drugi su primjer projekti kojima se testira upotreba iskaznice EU-a za osobe s invaliditetom. Ti su projekti financirani u okviru posebnog cilja o pravima osoba s invaliditetom, a cilj je bio osnovati posebne nacionalne organizacije zadužene za iskaznice EU-a za osobe s invaliditetom (vladini ili nevladini subjekti) i uspostaviti odgovarajuće nacionalne pakete pogodnosti koje bi države članice uzajamno prihvatile.

Naposljetku, potražnja za financiranjem u okviru Programa i dalje je visoka tijekom cijelog trajanja provedbe Programa. Na temelju svih tih nalaza može se zaključiti da postoji stalna potražnja za djelovanjem na razini EU-a u područjima koja su obuhvaćena Programom.